בע"ה, ב' חשוון תשע"ז

**נאום לאירוע הפרישה מדוד חשין בלשכת עוה"ד – 3.11.16**

המשנה לנשיאת בית המשפט העליון, כב' השופט אליקים רובינשטיין;

השופטים העליונים - כבוד השופט צבי זילברטל, כב' השופט נועם סולברג;

אדוני מבקר המדינה, השופט (בדימוס) יוסף שפירא;

חברותיי וחבריי השופטים בבית המשפט המחוזי בירושלים; שופטים בבתי המשפט המחוזיים ובשלום; ראש לשכת עורכי הדין בישראל עו"ד אפרים נווה; יו"ר ועד מחוז ירושלים של הלשכה עו"ד אשר אקסלרד; עורכי דין, נכבדיי כולם, ואחרון חביב, חתן האירוע, חברי וידידי הנשיא דוד חשין.

התכנסנו כאן הערב לכבוד אירוע הפרישה של הנשיא דוד חשין, אירוע שהכינה וערכה לשכת עוה"ד בירושלים.

כמובן שאני מצטרף לדברים שאמרו קודמיי, עם זאת ברצוני להוסיף ולומר דברים משל עצמי לרגל פרישתו של הנשיא חשין מכס השיפוט ומתפקידו כנשיא בית המשפט המחוזי בירושלים, זאת כמי שאליו הועבר השרביט של תפקיד הנשיא.

הנשיא מסכם כהונה על כס המשפט של למעלה מ-32 שנה.

בפרשת "שופטים" (דברים, טז, י"ח – כ') כתוב:

"**שופטים ושוטרים תתן לך בכל שעריך אשר ה' אלוהיך נותן לך ושפטו את העם משפט צדק... צדק צדק תרדף".** ובהמשך שם כתוב **"כי ייפלא ממך דבר למשפט בין דם לדם ובין דין לדין...דברי ריבות בשעריך...ובאת אל הכהנים הלוים ואל השופט אשר יהיה בימים ההם ודרשת והגידו לך את דבר המשפט"** (שם, י"ז, ח - ט).

קיימים פירושים רבים על החזרה במילים של **"צדק צדק תרדוף".**

יש המסבירים שהפירוש הוא **"צדק בצדק תרדוף".**

ב - 32 שנות שיפוטו, הנשיא חשין הפריד, פישר ובירר, הכריע והבהיר, ועשה צדק במשפט, בצדק. הנשיא הפליא במשפט. ידיעותיו, תבונתו וחֹכמתו היו לשם דבר. הנשיא תלמיד חכם, משפטן מלומד ושופט הומאני.

היה לי הכבוד להיות חבר, אף כי באורח חד-פעמי, בהרכב ערעורים פלילי בראשותו של הנשיא, ולהתרשם מסבלנותו וסובלנותו כלפי עוה"ד, מהגינותו, מחריפות מחשבתו, מחכמתו ומחדות הבנתו המשפטית.

הנשיא חשין הכריע בחלק מהתיקים המתוקשרים ביותר של בית המשפט המחוזי בירושלים. הנשיא התמודד לא אחת עם תיקים בעלי נפח כביר, המכונים "מגה תיקים", כגון: תיק ההגבלים העסקיים – קרטל של חברות הביטוח (ת"פ 417/97 **מדינת ישראל נ' הפניקס ואח'**), החלטות בדבר פירוקה של חברת "**חפציבה**" בתחילת ההליך (פש"ר 4202/07), ביטול הבחירות בעיריית בית שמש (עמ"נ 52997-11-13 **כהן ואח' נ' משרד הפנים ואח'**), ועוד.

ידוע לי, כי עורכי דין שניצבו לפני הנשיא, גם כאשר הפסידו, החמיאו לו על דרך ניהולו את המשפט, על נכונותו וסבלנותו לשמוע את הצדדים, ואת דרך הארץ בה התנהל הדיון בניצוחו.

עיקר המוניטין שרכש הנשיא קשור להכרעותיו למען "האזרח הקטן" – בתיקים אזרחיים ובתיקים פליליים כאחד. כמו כן, הגן הנשיא על האדם מפני מוסדות השלטון, כשופט רחום, חנון ואנושי.

פסקי הדין של הנשיא חשין היו ומהווים מורי דרך לשופטים ולעו"ד.

הנשיא מהווה דוגמא לשופטים – כיצד לקיים דיונים, תוך כדי שמירה על כבודם וזכויותיהם של המתדיינים ובאי כוחם. הנשיא הקפיד על יחסים המבוססים על אנושיות, הגינות וכבוד האדם. כך גם היווה דוגמא לעורכי הדין – המתבקשים להקשיב להצעות בית המשפט, ולשקול האם טובת מרשם מחייבת את המשך ההליך, או שמא עדיף לפנות להליכים לבר-משפטיים, לקצר את ההליך, ולצמצם את ההוצאות ללקוח.

הנשיא הנהיג את בית המשפט בנועם הליכותיו, בתבונה ובניסיון, בצניעות ובענווה, בלב פתוח ובנפש חפצה, תוך מתן דוגמה אישית. אוזניו היו כרויות ולבו היה פתוח לפניות השופטים והעובדים בענייני עבודה ובעניינים שאינם כאלה. גם כאשר נדרשו שינויים כאלו ואחרים, דרכו הייתה בשיתוף פעולה ובהסכמה – "בשופי ובנחת" – כפי שהוא נוהג לומר. הנשיא הטמיע בקרבם של השופטים ועובדי בית המשפט, בהמשך לקודמיו בתפקיד, מוטיבציה, שיתוף פעולה, רדיפת הצדק והדאגה לחלש. יש בתכונותיו אלה של הנשיא כדי להוסיף לאווירה המצוינת השוררת כיום בבית המשפט ולתרום בצורה משמעותית לעבודתו השיפוטית.

הנשיא קיים שיתוף פעולה עם הלשכה ומוסדותיה – שיתוף פעולה שתרם רבות בנושאים שונים, אשר בכוונתי לשמֵר ולקדֵם, כפי שהבהרתי בעבר. אדגיש, כי מדובר בשיתוף פעולה שהוא אקוטי בימים אלו של עליה דראסטית של כ - 25%, בתיקים הפליליים – עליה שחייבה הקמת הרכב פשעים חמורים נוסף, באורח זמני.

למותר לציין, כי אני רואה בעורכי הדין ובמייצגיהם שותפים מלאים למלאכת הצדק. ואנו, השופטים ועובדי בית המשפט המחוזי בירושלים, נמשיך לעשות ולשרת באמונה את הבאים בשערי בית המשפט, עורכי הדין, האזרחים והתושבים. נמשיך להיות בית משפט מצטיין בכל התחומים.

ובנימה אישית מעט. דוד היקר. בכל שיחה בינינו נהגת לערב "גרסה דינקותא", על ידי מובאה ממקורותינו. על כן אזכיר דברים ששמעת ואמרת גם לי לא אחת. ציטוט מדבריו של רבן גמליאל, כאשר ביקש למנות שני תנאים כאנשי הנהגה והללו סירבו, ואז שלח ואמר להם רבן גמליאל: "**כמדומיין אתם ששררה אני נותן לכם, עבדות אני נותן לכם**".

הנשיא פורש מכס המשפט, אך לא נס ליחו והוא הולך לעסוק באחד התפקידים החשובים, אם לא החשוב ביותר, והוא חינוך הדור הבא.

ואסיים בציטוט מתוך דבריו של יאנוש קורצ'אק: "**הדואג לימים זורע חיטים, הדואג לשנים נוטע עצים, הדואג לדורות מחנך אנשים**".

בשם כולנו – דוד היקר, תודה רבה מעומק הלב.